Foto’s: Sterftes ná trein ontspoor[OPVOLG] Die dodetal het intussen skerp gestyg. Lees die opvolgberig hier. Nooddienste op die toneel waar die Shosholoza Meyl-trein buite Kroonstad in die Vrystaat ontspoor het (4 Januarie 2018). Foto: Verskaf Vier mense is dood en tot 100 mense is beseer nadat die Shosholoza Meyl-trein Donderdagoggend buite Kroonstad in die Vrystaat ontspoor het. Tebogo Magoro, woordvoerder van Netcare 911, het bevestig dat vier mense in die voorval gesterf het. Volgens Magoro het die trein weens ŉ botsing met ŉ vragmotor en ŉ motor ontspoor. Russel Meiring, woordvoerder van ER24, het gesê ongeveer 100 mense is in die ongeluk beseer. Hy het gesê die beserings wissel van gering tot ernstig. Volgens Meiring was die provinsiale nooddienste en brandweer eerste op die toneel en het hulle verskeie treintrokke aangetref wat omgeslaan het. “ŉ Brand het in een van die treintrokke ontstaan en het begin versprei. ER24-paramedici het saam met ander ambulansdienste begin om die trein te ontruim en die pasiënte te ondersoek, terwyl brandbestryders teen die vlamme baklei het.” Paramedici het dadelik begin om pasiënte op die toneel te behandel voordat hulle na nabygeleë hospitale geneem is. Tiaan Esterhuizen, wat een van die passasiers op die trein was toe die voorval gebeur het, het vroeër aan Maroela Media gesê passasiers kon hoor hoe die trein toeter blaas en voel hoe die trein ruk voordat dit skielik tot stilstand gekom het. Die trein was van Port Elizabeth na Johannesburg op pad en was volgepak met grootliks vakansiegangers, maar dit is nog nie duidelik presies hoeveel passasiers ten tyde van die voorval op die trein was nie. “Ons het dadelik na ons familielede toe gehardloop en toe uit die trein gekom om te probeer uitvind wat gebeur het,” het Esterhuizen gesê. Maroela Media wag op amptelike kommentaar van die bestuur van Shosholoza Meyl.